KULTURA ETA HIZKUNTZA POLITIKAKO SAILBURUAK (Zupiria Gorostidi) (EAJ, 2020-02-07):
Legebiltzarburu andrea, lehendakaria, gobernukideok legebiltzarkideok, Gurrutxaga andrea, egun on guztioi.
Emakumeen eta Gizonen Berdintasunari buruzko 2005ko Legeak ezarritakoa betez, Kultura eta Hizkuntza Politika Sailak indarrean du legealdirako berdintasun plana. Baina gaur Sail barruan egindako ekimenez haratago, Kultura Sailburuordetzatik berdintasunaren alde sustatu ditugun ekintzen berri emango dut, gure legebiltzarkideak horrela eskatuta.
Erabateko garrantzia ematen diogu kultura arloan Euskadin emakume eta gizonen berdintasunean aurrera egiteko helburuari. Kultura ezinbesteko elementua da, zuk esan duzun bezala, gizarte aurreratuagoak, kohesionatuagoa eta askeagoa eraikitzeko bidean. Eta emakume eta gizonen arteko berdintasunean sakontzea horretarako ezinbestekoa da.
Hiru multzotan sailkatuko ditut sustatu ditugun ekintzak. Batetik, Saileko lankideontzat formakuntza berdintasunean; bestetik, ikerketak eta diagnosiak, eta, hirugarrenik kultura sektoreko emakumeen ahalduntzea.
Hona sustatutako ekimen nagusiak. Formakuntzari dagokionean, 2018an, Kultura Saileko hamar langiletatik hiruk zuten formakuntza berdintasunean; 2019an, hamarretik lauk; eta, 2020an, lankideen erdiak formakuntza edukitzea da helburua. Dirulaguntzetan, kontratuetan eta hitzarmenetan berdintasun klausulak modu egokian txertatzea du helburu formakuntza honek.
Bigarren: ikerketa eta diagnosiei buruz lau ikerketa nabarmendu nahi ditut. Batetik, udalen, foru aldundien eta Jaurlaritzaren kultur arloko dirulaguntza deialdi guztiak aztertu dira, orotara 63. Horietatik, 30rek dituzte berdintasun klausulak txertatuta. Goranzko joera argia dago, baina bada zer hobetu.
Bigarren Ikerketa: antzerkia, dantza, liburuak eta musikaren arloan genero berdintasunaren diagnostikoa. Ikerketak agerian utzi du enpresa eta erakunde kulturaletako zuzendaritzetan emakumeen presentzia % 34koa dela. Emakumeek idatzitako liburuak ere % 34 dira.
Beste muturrean, 2018ko koreografia sorkuntzarako laguntzetan, hamarretik ia zazpi laguntza emakumeentzat izan dira.
Hirugarren ikerketa: genero politikak museo eta arte zentroetan izenekoa. Desoreka dago erakusketetan, emakumeenak % 35, gizonezkoenak % 65. Emakumeek ordainsari txikiagoa jasotzen dute erakusketengatik eta espazio txikiagoa okupatzen dute.
Eta, azkenik, artearen, kultura eta sormen industrien estatistika. Modan, hizkuntzaren industrietan eta publizitatean emakumezkoak dira gehiengo. Aldiz, diseinu eta arkitekturaren kasuan % 40 ingurukoa da emakumezkoen presentzia.
Bideo-jokoen sektorean, beste muturrean, lanpostuen hamarretik hirutan bakarrik dute presentzia emakumeek.
Hirugarren ildo estrategikoa: emakumeak ahalduntzea eta ikusaraztea. Ekintzari azpimarragarrienak: alde batetik, ondare materiagabea balioan jartzeko hasi ditugun lanetan garrantzia berezia emango diogu emakumeekin zerikusia duten esparruei; bestetik, Euskadiko museoen azterlanean oinarrituta, adierazle sistema pilotu bat jarriko dugu martxan Euskadiko hamar museorik garrantzitsuenetan, erakusketetan emakumeen presentzia orekatua lortzeko helburuz.
Hiru: 2018an Noka Programa abiarazi genuen emakume zinegileak ahalduntzea eta ikusaraztea helburua duen mentoring programa. Bigarren aldia hasiko dugu orain.
Eta, azkenik, zine arloan baita ere, Hemen elkartearekin elkarlan hasi dugu ekintza zehatzak abiatzeko helburuz.
Eskerrik asko.